SL Uradni list Evropske unije C 142/27

Končno poročilo pooblaščenca za zaslišanje (1)

Zadeva COMP/39.351 – Povezovalni daljnovodi na Švedskem

2010/C 142/07

Osnutek odločbe, predložen Komisiji, se navezuje na domnevno kršitev člena 102 PDEU s strani podjetja Svenska Kraftnät (v nadaljnjem besedilu: SvK), ki je operater prenosnega sistema na Švedskem.

V njem so izraženi pomisleki, da je podjetje SvK morda zlorabilo svoje prevladujoč položaj na švedskem trgu za prenos električne energije s tem, ko je omejilo prenosne zmogljivosti povezovalnih daljnovodov na Švedskem, ko je predvidelo notranjo prezasedenost v švedskem prenosnem sistemu. S tem, ko je podjetje SvK zahtevke za namene porabe energije znotraj Švedske obravnavalo drugače kot zahtevke za namene izvoza, je morda umetno razdelilo trg in preprečilo industrijskim ter tudi drugim odjemalcem zunaj ozemlja Švedske, da bi bili deležni koristi notranjega trga.

Preiskava se je začela julija 2006 na podlagi pritožbe organizacije danskih energetskih družb Dansk Engergi. Komisija je začela postopek 1. aprila 2009, 25. junija 2009 pa je izdala predhodno oceno na podlagi člena 9(1) Uredbe (ES) št. 1/2003 (2). Podjetje SvK se je odzvalo na predhodno oceno in 4. septembra 2009 predložilo zaveze.

Podjetje SvK se je v prvi vrsti zavezalo, da do 1. julija 2011 švedski prenosni sistem dodatno razčleni na dve ali več območij, na katerih lahko sodelujejo različni ponudniki. Od začetka delovanja teh območij bo podjetje SvK upravljalo prezasedenost švedskega prenosnega sistema brez omejevanja prodajnih zmogljivosti povezovalnih daljnovodov. Izjema od tega pravila bo koridor Zahodna obala, v katerem se je podjetje SvK zavezalo zgraditi in upravljati nov 400-kilovoltni prenosni daljnovod. Podjetje SvK se zavezuje, da bo v vmesnem obdobju (tj. v obdobju med uradnim obvestilom o odločbi o zavezah in dnem začetka delovanja območij, na katerih lahko sodelujejo različni ponudniki) vsako prezasedenost upravljalo z uporabo ureditvenih virov, primernih za kompenzacijo. Zaveze bodo za podjetje SvK obvezujoče za obdobje 10 let od dneva začetka veljavnosti odločbe.

Komisija je 6. oktobra 2009 v skladu s členom 27(4) Uredbe (ES) št. 1/2003 objavila obvestilo s povzetkom pomislekov in zavez ter pozivom zainteresiranim tretjim stranem, naj predložijo svoje pripombe v zvezi s tem obvestilom v enem mesecu od njegove objave. Prejetih je bilo skupno 57 odzivov zainteresiranih strani. Komisija je podjetje SvK obvestila o izidu preskusa trga. Slednje se je odzvalo s predložitvijo spremenjenega predloga zavez.

Komisija ugotavlja, da je treba ob upoštevanju zavez podjetja SvK in brez poseganja v člen 9(2) postopek v tej zadevi končati.

Podjetje SvK je Komisiji predložilo izjavo, da je dobilo zadosten dostop do informacij, ki jih je potrebovalo, da bi lahko predlagalo zaveze za upoštevanje pomislekov Komisije. Pooblaščenec za zaslišanje od podjetja SvK ali tretjih oseb ni prejel nobenih dodatnih vprašanj ali predložitev v zvezi z obravnavano zadevo.

Ob upoštevanju navedenega menim, da je bila pravica strank do zaslišanja v tej zadevi spoštovana.

V Bruslju, 25. marca 2010 Michael ALBERS

(1) V skladu s členoma 15 in 16 Sklepa Komisije 2001/462/ES, ESPJ z dne 23. maja 2001 o mandatu pooblaščenca za zaslišanje v nekaterih postopkih o konkurenci (UL L 162, 19.6.2001, str. 21).

(2) Vsi členi, navedeni v nadaljevanju, so iz Uredbe (ES) št. 1/2003.